Врз основа на 20 став 1 и член 34 став 1 алинеја 11 и 12 в.в. со член 18 од Законот за слободен пристап до информации од јавен карактер („Службен весник на Република Северна Македонија“ бр. 101/2019), член 13 и член 24 став 1 и став 3 од ЗОУП („Службен весник на Република Македонија“ бр.124/2015), а по овластување на Директорот на Агенцијата за заштита на правото на слободен пристап до информациите од јавен карактер, согласно Решение број 04-449/1 од 17.12.2024 година, постапувајќи по Барањето за пристап до информации од јавен карактер поднесено од В. П. од С., по предметот Барање за пристап до информации од јавен карактер, Службеното лице за посредување со информации од јавен карактер, на 19.08.2025 година, го донесе следното

**Р Е Ш Е Н И Е**

**Барањето за пристап до информации од јавен карактер** од В. П. од С., поднесено до Агенцијата за заштита на правото на слободен пристап до информациите од јавен карактер, заведено под бр. 08-4 на 12.08.2025 година **СЕ УВАЖУВА**.

***О б р а з л о ж е н и е***

До Агенцијата за заштита на правото на слободен пристап до информациите од јавен карактер, беше доставено Барање за пристап до информации од јавен карактер од Барателот на информации В. П. од С., заведено под број 08-4 од 12.08.2025 година, со кое Барателот бара преку е-маил/електронски запис да му биде доставена следната информација од јавен карактер:

 „1. Дали во врска со решенијата У-6 бр. 408/2023; У-6 бр. 409/2023 и У-6 бр. 410/2023 на управниот суд со кој ги отфрли жалбите на Македонската спортска стрелачка федерација како недозволени, Агенцијата за заштита на слободен пристап до информации од јавен карактер ги примени према Македонската спортска стрелачка федерација прекршочните одредби од Законот за слободен пристап до информации од јавен карактер и покрај одговорот што сте го добиле од Македонската спортска стрелачка федерација по вашето барање, дека во тек биле постапки кои се водат пред Основното јавно обвинителство и пред Основниот граѓански суд?

 2. Дали Агенцијата за заштита на слободен пристап до информации од јавен карактер, во изминатите 5 години, ја има прекршочно казнето Македонската спортска стрелачка федерација спрема одредбите од Законот за слободен пристап до информации од јавен карактер, поради одбивање на барателите да им доставува информации од јавен карактер?

 3. Дали и во кои случаи недавањето на информации од јавен карактер понесува кривична одговорност за одговорното лице во имателот на информациите од јавен карактер?“

Постапувајќи по ова Барање за пристап до информации од јавен карактер, Агенцијата за заштита на правото на слободен пристап до информациите од јавен карактер Ве информира за следното:

Одговор на прашањето под точка 1.

Агенцијата за заштита на правото на слободен пристап до информациите од јавен карактер се уште не применила прекршочни одредби спрема Македонската спортска стрелачка федерација во врска со решенијата У-6 бр. 408/2023; У-6 бр. 409/2023 и У-6 бр. 410/2023 на Управниот суд.

Одговор на прашањето под точка 2.

Агенцијата за заштита на правото на слободен пристап до информациите од јавен карактер има поведено една прекршочна постапка против службеното лице за посредување со информации од јавен карактер, кај Имателот на информации - Македонска спортска стрелачка федерација, при што се изготвени Записник за сторен прекршок, Покана за порамнување и Прекршочен платен налог, за сторен прекршок - непостапување по Решение на Агенцијата, со архивски број 08-251 од 10.10.2022 година.

Одговор на прашањето под точка 3.

Согласно одредбите содржани во член 38 и член 39 од Законот за слободен пристап до информации од јавен карактер, предвидени се само прекршочни санкции против функционерот/раководното лице, како и службеното лице кај имателот на информацијата.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение може да се поднесе жалба до Агенцијата за заштита на правото за слободен пристап до информациите од јавен карактер во рок од 15 дена од денот на приемот на решението.

По овластување на Директорката

Службено лице за посредување со

 информации од јавен карактер

Петар Гајдов

Доставено до:

- Барателот на информацијата

- Архива на Агенцијата